Ο **Σταμάτης Μαλέλης** είναι Έλληνας δημοσιογράφος που συνδύασε το όνομά του με πολλές καινοτομίες στον χώρο της τηλεόρασης. Γεννήθηκε στη Μυτιλήνη και μεγάλωσε στην Αθήνα. Σπούδασε στην ΑΣΟΕΕ στην ΑΣΣΕ και στο Ανοιχτό Πανεπιστήμιο.

Επαγγελματική Σταδιοδρομία
--------------------------

Ο Σταμάτης Μαλέλης ξεκίνησε την επαφή του με τον Τύπο ως κλητήρας στην εφημερίδα ΚΑΘΗΜΕΡΙΝΗ. 

Από το 1982 άρχισε να εργάζεται στην ΕΡΤ. Σε πολύ μικρή ηλικία πέρασε στο πολιτικό ρεπορτάζ ακολουθώντας τον Ανδρέα Παπανδρέου σε δεκάδες ταξίδια του στο εξωτερικό.

Πολύ σύντομα έγινε αρχισυντάκτης της ΕΤ-2.

Το 1988 μεταπήδησε στον νεοϊδρυθέντα ιδιωτικό ραδιοφωνικό σταθμό ΑΝΤ1 ως πολιτικός συντάκτης. Με την έναρξη του τηλεοπτικού ΑΝΤ1 έγινε αρχισυντάκτης και διευθυντής σύνταξης.

Το 1991 συνέχισε στο MEGA ως διευθυντής σύνταξης. 

Στο τέλος του 1993 βρέθηκε ως Γενικός Διευθυντής Ειδήσεων και Ενημέρωσης στο νεοϊδρυθέντα τηλεοπτικό ΣΚΑΪ φέρνοντας μεγάλες αλλαγές στα τηλεοπτικά δελτία. Καθιέρωσε τα τηλεοπτικά παράθυρα και άλλαξε τα βίντεο κάνοντας τα πιο ελκυστικά, βάζοντας τίτλους, μουσική και φυσικούς ήχους. Έδωσε ιδιαίτερο βάρος στις ζωντανές συνδέσεις και κατάφερε σε σύντομο χρονικό διάστημα και με πολύ λιγότερα μέσα να περάσει πρώτος σε τηλεθέαση και να καθιερωθεί σαν το μεγάλο ενημερωτικό κανάλι. Τα ενημερωτικά ρεκόρ τηλεθέασης δεν έχουν καταρριφθεί. Δέχθηκε κριτική ότι αρκετές φορές μετέδωσε ειδήσεις με υπερβολικό τρόπο. Ήταν λάτρης της ανθρωποκεντρικής είδησης.

Συνέχισε με την ίδια ιδιότητα στον μετονομασμένο τηλεοπτικό σταθμό ALPHA δημιουργώντας ένα σύγχρονο λαϊκό δελτίο δίνοντας το μικρόφωνο στον πολίτη.

Το 2002 μετακινήθηκε στον τηλεοπτικό σταθμό STAR τον οποίο αναγέννησε ενημερωτικά δίνοντας έμφαση στο λάιφ στάιλ. Κατηγορήθηκε ότι αρκετές φορές ξεπέρασε τα όρια.

Πάντως δημιούργησε μία νέα ανάλαφρη και ενημερωτική τηλεόραση.

Το 2012 υπέστη ένα σοβαρό έμφραγμα και νοσηλεύτηκε για αρκετές εβδομάδες στο Ιατρικό Αθηνών.

Λίγους μήνες αργότερα και για λόγους που δεν έγιναν κατανοητοί και χωρίς εμφανή αιτία μετακόμισε στο νέο ΣΚΑΪ που είχε χαμηλή τηλεθέαση. Προσπάθησε με καινοτομίες και νέες εκπομπές να κάνει ανταγωνιστικό το νέο του κανάλι.

Στα τέλη του 2017 ζήτησε και ανέλαβε το ρόλο του Συμβούλου ενημέρωσης ώστε να ασχοληθεί με την πολιτική.

Το 2019 έφυγε από τον ΣΚΑΪ και ανέλαβε σύμβουλος στο νέο διαδικτυακό κανάλι ONE το οποίο αποδείχθηκε πρωτοποριακό.

Τον Οκτώβριο του 2019 επανήλθε στο MEGA μετά από 27 χρόνια, και το οποίο ξαναβγήκε στον αέρα στις 17 Φεβρουαρίου και προσπαθεί και πάλι να αλλάξει το τηλεοπτικό τοπίο.

Το 2018 πήρε το ειδικό βραβείο του Ιδρύματος Μπότση για τις καινοτομίες που επέφερε στην ελληνική τηλεόραση.

Στον έντυπο Τύπο αρθρογράφησε στις εφημερίδες Καθημερινή, Κυριακάτικη Ελευθεροτυπία, Πρώτο Θέμα, Εφημερίδα των Συντακτών, Ελεύθερος Τύπος και άλλες. Ξεκίνησε από τις φοιτητικές εφημερίδες Αγωνιστής και Φοιτητής.

Το 2009, ο Σταμάτης Μαλέλης δημιουργεί την πρώτη σχολή τηλεόρασης, την New Media Studies.

Πολιτική
--------

Από πολύ μικρός εντάχθηκε στην ΚΝΕ και ακολούθως σε ομάδες της αντιπολίτευσης.

Το 1979 εντάχθηκε στη Νεολαία ΠΑΣΟΚ της οποίας υπήρξε στέλεχος. 

Το 2011 εντάχθηκε στην ΔΗΜΑΡ της οποίας υπήρξε μέλος της Εκτελεστικής Επιτροπής σε πολύ δύσκολες περιόδους.

Είναι ιδρυτικό μέλος του ΚΙΝΑΛ και μέλος της ΚΠΕ.

Συγγραφικό έργο
---------------

Έγραψε τα βιβλία «Στιγμές Τηλεόρασης», «Το ΤΕΡΑΣ κι ΕΓΩ», σε πολλές εκδόσεις, που έγινε μπέστ σέλερ και «Στη σκιά του Μαύρου Ήλιου».

Το βιβλίο «Το ΤΕΡΑΣ κι ΕΓΩ» έγινε θεατρικό έργο το οποίο ανέβηκε στο Θέατρο Πρόβα για πέντε συνεχείς σεζόν.

Για το θεατρικό αυτό έργο βραβεύτηκε το 2016, από την Ακαδημία των Τεχνών ως συγγραφέας της χρονιάς.

Το 2010 ο Μαλέλης δημιούργησε μεγάλη αίσθηση ανακοινώνοντας ότι έπασχε για περισσότερο από μία δεκαετία από κατάθλιψη.

Δημιούργησε το site kontasou.com και έκανε περισσότερες από τριάντα ομιλίες σε όλη τη χώρα για να βοηθήσει στην απενεχοποίηση του στίγματος.

Φοιτητής παντρεύτηκε την συμφοιτήτρια του Χρυσούλα Κούστα και στη συνέχεια τη δημοσιογράφο Μαρία Σταματέρη με την οποία απέκτησε μία κόρη την Δέσποινα Μαλέλη.

Παραπομπές
----------

1. ↑  «Τι αποκάλυψε ο Σταμάτης Μαλέλης για τον Ανδρέα Παπανδρέου το 1984 στο KONTRA». *eReportaz*. 8 Ιουνίου 2019. Ανακτήθηκε στις 16 Μαρτίου 2021.
2. 1 2  «Ο δημοσιογράφος Σταμάτης Μαλέλης είναι ο νέος υπεύθυνος Επικοινωνίας στο Κίνημα Αλλαγής». *Athens Voice*. Ανακτήθηκε στις 16 Μαρτίου 2021.
3. ↑  «Παραιτήθηκε από το Star ο Σταμάτης Μαλέλης – Πληροφορίες πως οδεύει προς τον ΣΚΑΪ | MEDIA». *iefimerida.gr*. 18 Ιουλίου 2013. Ανακτήθηκε στις 16 Μαρτίου 2021.
4. ↑  «Τα Δελτία Ειδήσεων του Star για το 2011-12». *in.gr*. 9 Σεπτεμβρίου 2011. Ανακτήθηκε στις 16 Μαρτίου 2021.
5. ↑  «Στο νοσοκομείο με οξύ έμφραγμα του μυοκαρδίου ο Σταμάτης Μαλέλης | MEDIA». *iefimerida.gr*. 5 Νοεμβρίου 2012. Ανακτήθηκε στις 16 Μαρτίου 2021.
6. ↑  «Επίσημα στον ΣΚΑΪ ο Στ. Μαλέλης». *www.businessnews.gr*. Ανακτήθηκε στις 16 Μαρτίου 2021.
7. ↑  «Σύμβουλος Ενημέρωσης στον ΣΚΑΪ ο Μαλέλης: Φεύγω από την καθημερινότητα των ειδήσεων, ήταν δική μου επιθυμία». *ProtoThema*. 6 Σεπτεμβρίου 2017. Ανακτήθηκε στις 16 Μαρτίου 2021.
8. ↑  «New Media Studies: Εκπαιδεύοντας τους δημοσιογράφους της νέας εποχής». *Το Βήμα Online*. 10 Σεπτεμβρίου 2020. Ανακτήθηκε στις 23 Μαρτίου 2021.
9. ↑  «New Media Studies by Stamatis Malelis». Ανακτήθηκε στις 23 Μαρτίου 2021.
10. ↑  «ΚΙΝΑΛ: Αυτοί είναι οι 411 που εξελέγησαν στην Κεντρική Επιτροπή». *Ειδήσεις - νέα - Το Βήμα Online*. 1 Απριλίου 2019. Ανακτήθηκε στις 16 Μαρτίου 2021.
11. ↑  Μαλέλης, Σταμάτης (2010). *Στιγμές Τηλεόρασης*. Λιβάνης. ISBN 9789601421919.
12. ↑  Μαλέλης, Σταμάτης (2019). *Το ΤΕΡΑΣ κι ΕΓΩ*. Μίνωας. ISBN 9786180211481.
13. ↑  Μαλέλης, Σταμάτης (2014). *Στη σκιά του Μαύρου Ήλιου*. Μίνωας. ISBN 9786180204391.
14. ↑  ««Το Τέρας κι Εγώ» του Σταμάτη Μαλέλη στο ThesOut.gr | Θέατρο "Πρόβα"». *www.prova.gr*. 23 Ιουλίου 2013. Ανακτήθηκε στις 16 Μαρτίου 2021. [*νεκρός σύνδεσμος*]
15. ↑  ««Το τέρας κι εγώ»: Το συγκλονιστικό μπεστ σέλερ για πέμπτη χρονιά στο Θέατρο Πρόβα». *Το Βήμα Online*. 21 Νοεμβρίου 2018. Ανακτήθηκε στις 16 Μαρτίου 2021.
16. ↑  Σκουρολιάκου, Χρύσα (12 Μαρτίου 2014). «Η μάχη με το τέρας νικιέται». *kontasou.com*. Ανακτήθηκε στις 16 Μαρτίου 2021.
17. ↑  «Σταμάτης Μαλέλης: Συγκίνηση και δάκρυα για την κόρη του». *The TOC*. 9 Μαΐου 2015. Ανακτήθηκε στις 16 Μαρτίου 2021.